РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/58-21

4. март 2021. године

Б е о г р а д

ЗАПИСНИК

ТРЕЋЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 4. МАРТА 2021. ГОДИНЕ

 Седница је почела у 12,05 часова.

 Седницом је председавaо др Љубинко Ракоњац, председник Одбора.

 Поред председника, седници су присуствовали: Жарко Богатиновић, заменик председника Одбора, као и чланови Одбора: Гојко Палалић, Драгана Радиновић, Maрко Младеновић, Томислав Јанковић, Весна Кришанов, Јелена Обрадовић, Акош Ујхељи и Мина Китановић и заменици чланова Одбора: Марко Богдановић (заменик Марије Теодоровић), Владимир Граховац (заменик Марка Младеновића), Станислава Јаношевић (заменик Александра Југовића).

 Седници нису присуствовали чланови Одбора: Марија Теодоровић, Марко Парезановић, Александар Југовић, Невенка Костадинова, Драган М. Марковић, Александра Павловић Марковић и Јасмина Каранац.

 Седници су присуствовали и: Ирена Вујовић,министар заштите животне средине, Јелена Танасковић и Александар Дујановић, државни секретари, посебна саветница министарке Сара Павков, као и представници Зелене столице: Ана Митић Радуловић из Центра за урбане и експерименталне студије CEUS и Златко Тодорцески из Еколошког покрета Беочина.

На предлог председника Одбора, једногласно, усвојен је следећи:

Д н е в н и р е д

1. Информација о раду Министарства заштите животне средине за период новембар, децембар 2020. и јануар 2021. године;
2. Разно.

 Пре преласка на рад по утврђеном дневном реду, једногласно, усвојен је Записник Друге седнице Одбора за заштиту животне средине, одржане 30. новембра 2020. године.

 Прва тачка дневног реда **- Информација о раду Министарства заштите животне средине за период новембар, децембар 2020. и јануар 2021. године**

У уводном излагању, Ирена Вујовић, министар заштите животне средине, детаљно је информисала Одбор о активностима свих сектора у Министарству.

Навела је све нормативне акте који су усвојени у извештајном периоду: Уредба о условима и начину спровођења субвенционисане куповине нових возила која имају искључиво електрични погон, као и возила која уз мотор са унутрашњим сагоревањем покреће и електрични погон (хибридни погон) и Правилник о изменама Правилника о регистру хемикалија. У процедури су: Нацрт закона о изменама и допунама Закона о заштити природе; Нацрт закона о климатским променама; Нацрт закона о контроли опасности од великог удеса који укључује опасне супстанце; Нацрт закона о процени утицаја на животну средину; Нацрт закона о стратешкој процени утицаја на животну средину; Нацрт закона о заштити од буке у животној средини; Нацрт закона о биоцидним производима; Уредба о утврђивању листе категорија квалитета ваздуха по зонама и агломерацијама на територији Републике Србије за 2019. годину; Уредба о изменама и допунама Уредбе о граничним вредностима емисија загађујућих материја у ваздух из стационарних извора загађивања, осим постројења за сагоревање; Уредба о изменама и допунама Уредбе о граничним вредностима емисија загађујућих материја у ваздух из постројења за сагоревање; Четврти национални Извештај о спровођењу Конвенције о доступности информација, учешћу јавности у доношењу одлука и праву на правну заштиту у питањима животне средине - Архуска конвенција; Уредба о листама отпада за прекогранично кретање отпада, садржини и изгледу докумената који прате прекогарнично кретање отпада са упутствима за његово попуњавање; Уредба о еколошкој мрежи; Предлог уредбе о распореду и коришћењу средстава за субвенционисање заштићених природних добара од националног ннтереса у 2021. години; Предлози уредби о проглашењу: Предела изузетних одлика „Столови”, Предела изузетних одлика „Жељин”, Предела изузетних одлика „Маљен”, Предела изузетних одлика „Аде и одсеци код Сланкамена”, Споменика природе „Калемегдански рт” и Споменика природе „Ковачевића пећина”, Предлог уредбе о измени Уредбе о проглашењу Специјалног резервата природе „Тителски брег”.

У оквиру активности које прате међународну сарадњу и европске интеграције, издвојено је учешће представника министратсва на припремним *,,on-line"* састанцима бироа Петог заседања Скупштине Уједињених нација за животну средину (UNEA-5), који је одржан 22-23. фебруара 2021. године. Министарка Ирена Вујовић ће бити један од потпредседника UNEA-5. Припремљена је и анализа обавеза Републике Србије на испуњавању циљева из Декларације из Софије о Зеленој агенди за Западни Балкан која је донета на Самиту Западног Балкана у оквиру Берлинског процеса. Након усвајања Декларације из Софије о Зеленој агенди за Западни Балкан на Самиту Западног Балкана у оквиру Берлинског процеса, припремљена је анализа обавеза Републике Србије на испуњавању циљева из Декларације, кроз анализу Декларације по тачкама и стубовима.

Истакла је да су представници Министарства заштите животне средине учествовали на састанку Одбора за стабилизацију и придруживање путем Webeх платформе, на коме су представљене информације које се тичу финансирања и инвестиција у области заштите животне средине, питање Зеленог фонда, јачање административних капацитета и СВАМ механизма (Carbon Border Adjustment Mechanism).

Министарка Ирена Вујовић учествовала је на Петом министарском састанку Савета за регионалну сарадњу (RCC) на тему „Животна средина и климатске промене“, а одржала је и низ састанака са представницима дипломатског кора, међу којима су амбасадори: Савезне Републике Немачке, Краљевине Норвешке, Краљевине Шведске, Државе Израел, Републике Француске, Велике Британије, Републике Турске, Делегације Европске уније у Републици Србији и сталне представнице Уједињених нација у Републици Србији.

Информисала је Одбор о томе да су настављене активности на реализацији програма подршке јединицама локалне самоуправе (ЈЛС) за израду пројектно-техничке документације (ПТД) за инфраструктурне пројекте у области управљања отпадом и отпадним водама, у складу са средствима опредељеним Законом о буџету на годишњем нивоу (у укупном износу од 100.000.000,00 динара у 2018. години, 100.000.000,00 динара у 2019. години и 50.000.000,00 у 2020. години). У извештајном периоду је завршена припрема пројектно-техничке документације за изградњу трансфер станица у Књажевцу и Зрењанину, настављене су активности на праћењу реализације уговора са осам јединица локалне самоуправе које су добиле средства за израду ПТД за инфраструктурне пројекте у области управљања отпадом и отпадним водама у 2019. години: Врбас, Ваљево за туристичко насеље Дивчибаре, Нова Варош, Велико Градиште, Зубин Поток, Уб, Сремска Митровица и Богатић. У складу са Закључком Владе од 22. октобра 2020. године, о давању сагласности Министарству заштите животне средине за реализацију подршке у припреми пројектно-техничке документације за инфраструктурне пројекте у области управљања отпадом и отпадним водама у 2020. години (у укупном износу од 50.000.000,00 динара) потписани су уговори са још три ЈЛС: Општина Пожега, Општина Горњи Милановац и Град Пирот. Министарка је истакла да су представници Министарства из Одељења за сарадњу са јединицама локалне самоуправе одржали бројне састанке на терену са представницима локалних самоуправа.

Навела је да су у извештајном периоду спровођене активности на реализацији 7 ИПА пројеката (12 уговора), који се финансирају из претприступних фондова ЕУ у вредности од око 95,708 милиона евра (ЕУ део 70,622 милиона евра и 25,085 милиона евра национално кофинансирање) и 2 пројекта билатералних донација у вредности од 5,3 милиона евра.

Информисала је Одбор о томе да је припремљен Јавни конкурс за доделу средстава за суфинансирање реализације пројеката набавке, замене, реконструкције и санације котларница за грејање у 2021. години. Предмет овог јавног конкурса је додела средстава јединицама локалне самоуправе и градским општинама за суфинансирање пројеката набавке, замене, реконструкције и санације котларница за грејање, у циљу заштите, очувања и побољшања квалитета ваздуха на територији Републике Србије. Припремљен је и Јавни конкурс за доделу средстава за суфинансирање реализације пројеката смањења загађења ваздуха у Србији пореклом из нндивидуалних извора у 2021. години. Предмет овог јавног конкурса је додела средстава јединицама локалне самоуправе и градским општинама за суфинансирање реализације пројеката смањења загађења ваздуха у Србији пореклом из индивидуалних извора, који ће омогућити смањење испуштања загађујућих супстанци из индивидуалних извора у животну средину у циљу примене мера за унапређење квалитета ваздуха и предузимања превентивних мера у сегментима значајним за заштиту ваздуха од загађења на територији Републике Србије.

Навела је да су представници Министарства учествовали и на *,,on-line"* састанку 22.12.2020. са представницима UNDP-a, који је 2020. године покренуо иницијативу с циљем подршке борби против загађења ваздуха, а написан је предлог пројекта под називом „Clean Air Serbia“.

Истакла је да је Министарству животне средине за субвенционисану куповину моторних возила који имају електрични погон и возила која уз мотор са унутрашњим сагоревањем покреће и електрични погон (хибридни погон) у току прве године имплементације пристигло 242 захтева од стране физичких и правних лица, од чега је одобрено 108 захтева. Од укупних 120.000.000,00 динара која су издвојена као подстицајно средство, до 31.12.2020. године утрошено је 30.364.975,00 динара.

Навела је да је у јануару 2021. године, одржана је ,,Презентација пројекта Јадар и техничко-технолошки приказ будућег комплекса Јадар“, која се односила на: опште инфорације, презентацију рударских активности, презентацију хемијског процеса комплекса Јадар, презентацију карактеристика отпадног матернјала и локације депоније, приказ планираних Студија о процени утицаја на животну средину.

Истакла је да је припремљен је четврти Извештај о спровођењу Конвенције о доступности информација, учешћу јавности у доношењу одлука и праву на правну заштиту у питањима животне средине (Архуска конвенција), са образложењем и пропратним мишљењима надлежних министарстава.

Информисала је Одбор да је у току 2020. године успешно реализован Јавни конкурс за доделу средстава за подршку пројектима цивилног друштва у области заштите животне средине, у оквиру кога је суфинасирано 76 пројеката у укупном износу од 49.999.953,00 динара. Пројекти су реализовани из следећих тематских области: Заштита природе (19 пројеката); Климатске промене (19 пројекта); Еколошко предузетништво - Циркуларна економија (12 пројеката); Грађански активизам (26 пројеката). У претходна три месеца праћена је реализација пројеката, а рок за завршетак пројеката и достављање завршних извештаја са пратећом документацијом био је 31. 12. 2020. године. У јануару је био процес прегледања и контроле пристигле документације о реализацији пројеката. Министарка је истакла да је Министарство опредељено да и даље обезбеђује финансијску подршку пројектима организација цивилног друштва. За те намене у буџету Републике Србије за 2021. годину обезбеђено је 70.000.000,00 динара, што је за 40% више средстава у односу на 2019. и 2020. годину.

У извештајном периоду, Одељење за управљање отпадом, Одсек за развој система управљања отпадом и сарадњу са јединицама локалне самоуправе је издао 25 мишљења о начину поступања са отпадом, дао 14 одговора по захтеву грађана на питања о управљању отпадом, а обрађена су и два захтева за приступ информацијама од јавног значаја. Издата су мишљења на достављена четири Плана прилагођавања и то: ЈКП Стандард Књажевац, ЈП Главеја Рековац, ЈКП Напредак Сокобања, ЈКП Комуналац Љиг. Издата је сагласност на Пројекат санације, затварања и ремедијације депоније индустријског отпада у ХИП Петрохемији Панчево; дато је мишљење на Студију изводљивости санитарне депоније Бањица, Нова Варош. Врши се континуирано ажурирање Регистра отпада који је престао да буде отпад и Регистра нуспроизвода.

 У дискусији, која је уследила, учествовали су: Жарко Богатиновић, заменик председника Одбора, Ирена Вујовић, министар заштите животне средине, као и представници Зелене столице: Златко Тодорчески из Еколошког покрета Беочина и Ана Митић Радуловић из Центра за урбане и експерименталне студије CEUS.

Заменик председника Одбора је похвалио досадашњу сарадњу Министарства са члановима Одбора за заштиту животне средине, који су у неколико наврата били у министарству, као и спремност за брзу реакцију и решеност да се на указане проблеме брзо реагује. Похвалио је и ентузијазам министарке и њеног тима у обилажењу места у Србији која имају потешкоћа у решавању одређених проблема када је заштита животне средине у питању, као и ефикасан рад и спремност министарке да се одазове сваком позиву Одбора.

Златко Тодорчески из Еколошког покрета Беочина је подсетио на проблем који житељи Беочина и околних места имају због неадекватног одлагања и спаљивања отпада у Беочину, због цементаре *Lafarge,* као и проблем који постоји у локалној самоуправи Бечеја јер нема еколошког инспектора. Позвао је Одбор да дође у Беочин и упозна се са проблемима на које је указао.

Министарка је одговорила да су у цементару *Lafarge* послати Покрајински инспектори, који испитују неправилности које су пријављене и да ће, уколико се ови наводи потврде, одговорни сносити санкције. Такође, реагујући на указани проблем у вези са непостојањем еколошког инспектора у општини Бечеј, навела је да министарство нема ингеренције по том основу, али да ће државни секретар написати препоруку општини Бечеј и на тај начин ће Министарство покушати да помогне по овом питању.

Ана Митић Радуловић из Центра за урбане и експерименталне студије CEUS је поставила је питање о оправданости висине износа који је намењен за пројекте који укључују возила на електрични погон и хибридни погон, јер је мишљења да су та средства висока, када се узме у обзир да је од 242 захтева поднета од стране физичких и правних лица, одобрено 108 захтева. Изнела је став да би средства опредељена за ту намену могла да се потроше у неке друге сврхе. Министарка је одговорила да се углавном ради о томе да су захтеви одбијени из правно-формалних разлога који имају везе са ауто-кућама, као и да уколико не буде очекиваног интересовања за пројекте за које су већ одређена средства, у поступку ребаланса буџета ће преостала средства бити преусмерена на пројекте за које недостају средства.

На предлог председника Одбора, Одбор је, једногласно, одлучио да поднесе Народној скупштини Извештај да је, сагласно члану 229. Пословника Народне скупштине, размотрио Информацију о раду Министарства заштите животне средине за период новембар, децембар 2020. и јануар 2021. године и одлучио да је прихвати.

 Друга тачка дневног реда **– Разно**

 Поводом ове тачке дневног реда није било предлога ни дискусије.

Седница је закључена у 11,52 часова*.*

 СЕКРЕТАР ПРЕДСЕДНИК

 Милица Башић др Љубинко Ракоњац